CELEX: 
Language: hr
Date: 2021-04-21 00:00:00
Title: DELEGIRANA UREDBA KOMISIJE (EU) …/... o izmjeni Delegirane uredbe (EU) 2017/565 u pogledu uključivanja čimbenika i rizika održivosti te preferencija u pogledu održivosti u određene organizacijske zahtjeve i uvjete poslovanja investicijskih društava

OBRAZLOŽENJE
            
            
               1.KONTEKST DELEGIRANOG AKTA
            
            
               Ova je Uredba dio šire inicijative Komisije o održivom razvoju. Njome se postavljaju temelji za okvir EU-a kojim se aspekti održivosti stavljaju u središte financijskog sustava kako bi se poduprlo preobrazbu europskog gospodarstva u zeleniji i otporniji kružni sustav u skladu s ciljevima europskog zelenog plana
                  1
               .
            
            
               Nakon donošenja Pariškog sporazuma o klimatskim promjenama iz 2016. te Programa Ujedinjenih naroda za održivi razvoj do 2030. i njegovih ciljeva održivog razvoja Komisija je u Akcijskom planu o financiranju održivog rasta
                  2
                najavila da namjerava integrirati održivost u pružanje usluga financijskog savjetovanja i u sektorskim propisima objasniti uključivanje održivosti u takozvane fiducijarne dužnosti. U Komunikaciji o europskom zelenom planu potvrđeno je da su za usmjeravanje financijskih i kapitalnih tokova u zelena ulaganja i iskoristivost imovine potrebni dugoročni signali. Ovom Delegiranom uredbom pridonijet će se tom posebnom cilju.
            
            
               Delegiranom uredbom Komisije (EU) 2017/565
                  3
                Europskog parlamenta i Vijeća dopunjuje se Direktiva 2014/65/EU
                  4
                (MiFID II) razrađivanjem organizacijskih zahtjeva i uvjeta poslovanja investicijskih društava. Ovom se Uredbom Delegirana uredba (EU) 2017/565 mijenja na dva načina: 
            
            
               Prvo, njome se klijentove preferencije u pogledu održivosti integriraju kao nadopuna procjeni primjerenosti. Na temelju postojećeg okvira utvrđenog Direktivom MiFID II društva koja pružaju usluge investicijskog savjetovanja i upravljanja portfeljem dužna su pribaviti potrebne informacije o znanju i iskustvu klijenta u relevantnom području ulaganja, njegovoj sposobnosti da podnese gubitke te ciljevima, uključujući prihvatljivi rizik za njega, kako bi mu mogla pružiti usluge i proizvode koji su za njega primjereni (procjena primjerenosti). Informacije o investicijskim ciljevima klijenata uključuju informacije o razdoblju tijekom kojeg klijenti žele zadržati ulaganje, njihovoj spremnost na preuzimanje rizika, njihovom profilu rizičnosti i svrsi ulaganja. Međutim, informacije o investicijskim ciljevima uglavnom se odnose na financijske ciljeve, dok se drugi nefinancijski ciljevi klijenta, kao što su preferencije u pogledu održivosti, obično izostavljaju. Postojeće procjene primjerenosti uglavnom ne obuhvaćaju pitanja o preferencijama klijenata u pogledu održivosti, a većina klijenata sama ne bi iznijela takve preferencije. Stoga investicijska društva u postupku odabira nisu mogla na odgovarajući način uzeti u obzir čimbenike održivosti.
            
            
               Uredbom (EU) 2019/2088 Europskog parlamenta i Vijeća (SFDR)
                  5
                propisuje se da se u dokumentaciji o financijskom proizvodu mora opisati kako su njegove navedene razine održivosti ili ambicija u pogledu održivosti postigne ili će biti postignute. S obzirom na to da nije riječ o sustavu označivanja, mogu se opisati različite ambicije u pogledu održivosti. Dok se financijskim proizvodima iz članka 9. SFDR-a mora nastojati ostvariti cilj održivih ulaganja bez znatne štete, kako je definirano u članku 2. točki 17. SFDR-a, financijski proizvodi iz članka 8. SFDR-a mogu integrirati različite strategije, čak i one koje unatoč tvrdnji o okolišnom, socijalnom i upravljačkom društveno odgovornom ulaganju ili održivosti možda nisu dostatno orijentirane na održivost. S obzirom na to i s obzirom na različita područja primjene MiFID-a II, SFDR-a i Uredbe (EU) 2020/852 Europskog parlamenta i Vijeća
                  6
               
                  7
                (Uredba o taksonomiji), ovim se nacrtom Uredbe osigurava da se financijski instrumenti koji imaju određenu razinu održivosti mogu preporučiti klijentima ili potencijalnim klijentima koji izraze jasne preferencije u pogledu održivosti. Preferencije u pogledu održivosti stoga obuhvaćaju financijske instrumente koji se, barem u određenoj mjeri, ulažu u aktivnosti usklađene s taksonomijom u skladu s Uredbom o taksonomiji ili u održiva ulaganja, kako su definirana u članku 2. točki 17. SFDR-a, koje obuhvaćaju i aktivnosti koje su usklađene s taksonomijom ili koje negativne vanjske učinke ulaganja na okoliš ili društvo smatraju glavnim štetnim učincima na održivost. Pravilima o preferencijama u pogledu održivosti podupiru se i jačaju ciljevi politike, a to je smanjenje „manipulativnog zelenog marketinga” i zavaravajuće prodaje te poticanje tranzicije financijskog sustava kako bi se poduzećima pružila stvarna potpora tijekom postizanja održivosti te kako bi se nastavila pružati potpora poduzećima koja su već održiva.
            
            
               Pravilima o preferencijama u pogledu održivosti osigurava se usklađenost sa SFDR-om i Uredbom o taksonomiji te se znatno jača učinkovitost objava povezanih s održivosti na temelju tih uredbi. Uredbom o taksonomiji propisuje se objavljivanje stupnja usklađenosti ulaganja s taksonomijom EU-a. 
            
            
               U operativnom smislu, kako bi se olakšali unutarnji postupci, a posebno izrada preporuka klijentima ili potencijalnim klijentima na temelju prethodne analize financijskih instrumenata, investicijska društva mogu unaprijed rangirati i grupirati financijske instrumente u smislu udjela uloženih u gospodarske djelatnosti koje se smatraju okolišno održivima, udjela održivih ulaganja ili uzimanja u obzir glavnih štetnih učinaka, kao što su kategorije glavnih negativnih učinaka, vrste obveza te kvalitativni ili kvantitativni pokazatelji. S obzirom na to da bi ulaganja putem financijskih instrumenata mogla uzrokovati različite glavne štetne učinke na čimbenike održivosti, investicijska društva trebala bi klijentima ili potencijalnim klijentima objasniti da bi elementi kojima se dokazuje uzimanje u obzir glavnih štetnih učinaka na čimbenike održivosti mogli biti relevantni za različita okolišna, socijalna, kadrovska ili upravljačka pitanja, trebala bi omogućiti dokazivanje toga i pokazivanje predanosti rješavanju glavnih negativnih učinaka tijekom vremena, a mogli bi se prikazati kvalitativnim ili kvantitativnim pokazateljima, uključujući, ali ne ograničavajući se na one u skladu s SFDR-om.
            
            
               Drugo, ovom se Uredbom rizici održivosti uključuju u organizacijske zahtjeve. Dio o rizicima održivosti temelji se na Završnom izvješću o tehničkom savjetu
                  8
                Europskog nadzornog tijela za vrijednosne papire i tržišta kapitala (ESMA). U tehničkom savjetu zaključuje se da su potrebna dodatna pojašnjenja o uključivanju rizika održivosti i čimbenika održivosti u Delegiranu uredbu (EU) 2017/565 i Delegiranu direktivu Komisije 2017/593
                  9
                te se utvrđuju posebne odredbe u tom pogledu. 
            
            
               Ovom Uredbom i drugim sektorskim delegiranim aktima kojima se prilagođavaju pravila o fiducijarnim pristojbama i koji su doneseni uz nju jačaju se i SFDR, Uredba (EU) 2019/2089 Europskog parlamenta i Vijeća
                  10
                i Uredba o taksonomiji. Tim se pravilima aspekti održivosti dosljedno uključuju u postupke ulaganja, savjetovanja i objavljivanja u svim sektorima. Njima se okolišni, socijalni i upravljački aspekti (održivosti) stavljaju u središte financijskog sustava kako bi se pridonijelo preobrazbi europskog gospodarstva u zeleniji, niskougljični, otporniji i resursno učinkovit kružni sustav.
            
            
               Ova se Uredba temelji na dodjeli ovlasti iz članka 16., članka 24. stavka 13. i članka 25. stavka 8. Direktive MiFID II.
            
            
               2.SAVJETOVANJA PRIJE DONOŠENJA AKTA
            
            
               U prosincu 2016. Komisija je osnovala stručnu skupinu na visokoj razini za održivo financiranje kako bi preporukama pridonijela razvoju strategije EU-a za održivo financiranje. Sredinom srpnja 2017. stručna skupina na visokoj razini objavila je privremeno izvješće pod naslovom „Financiranje održivog europskog gospodarstva”, a svoje je završno izvješće predstavila na događanju za dionike održanom 18. srpnja 2017., nakon čega je uslijedilo savjetovanje putem upitnika.
            
            
               U izjavi o povratnim informacijama, koja je 31. siječnja 2018. objavljena zajedno sa završnim izvješćem stručne skupine na visokoj razini pod naslovom „Financiranje održivog europskog gospodarstva”, sažeti su odgovori ispitanikâ. U svojem završnom izvješću stručna skupina na visokoj razini preporučuje da se propiše „da investicijski savjetnici u okviru redovitog postupka financijskog savjetovanja od malih ulagatelja traže informacije o preferencijama u pogledu učinka njihovih ulaganja na održivost te da ih uzimaju u obzir”. Preporučila je i da se „raspravi o uzimanju dugoročnih rizika i rizika održivosti u obzir pri upravljanju”.
            
            
               Komisija je u ožujku 2018. poslala ciljani upitnik o uključivanju okolišnih, socijalnih i upravljačkih aspekata u procjenu primjerenosti. Savjetovanje je pokazalo da samo manji dio klijenata u postupku savjetovanja samoinicijativno postavlja pitanja o održivosti. Neki od razloga za to su: i. netransparentnost dostupnih informacija o financijskim instrumentima povezanima s održivošću; ii. visoki rizik od „manipulativnog zelenog marketinga” u postojećoj dokumentaciji; i iii. nedovoljna obaviještenost o učinku na rizik i profitabilnost. Rijetki su klijenti koji u postupku savjetovanja sustavno pokazuju interes za čimbenike održivosti. 
            
            
               Osim toga, objavljen je nacrt Delegirane uredbe o izmjeni procjene primjerenosti radi dobivanja povratnih informacija u skladu sa smjernicama za bolju regulativu u razdoblju od 24. svibnja do 21. lipnja 2018. Komisija je zaprimila 51 odgovor koji se odnosi na ovu Delegiranu uredbu o izmjeni Uredbe (EU) 2017/565. Dionici iz različitih skupina (npr. nevladine organizacije, udruženja iz financijskog sektora, javna tijela)
                  11
                dostavili su primjedbe o različitim aspektima ove Delegirane uredbe. Iako je općenito pružena snažna podrška jačanju usredotočenosti na nefinancijske ciljeve u okviru postupka ulaganja, neki dionici nisu bili spremni promijeniti nove postupke koje su uveli na temelju Direktive MiFID II. Kako je prethodno opisano, Komisija nije samo uvjerena u hitnost nastavka provedbe svojeg programa održivog financiranja, nego i smatra da se novim upućivanjem na SFDR i predloženim vremenskim okvirom za primjenu ovog delegiranog akta (12 mjeseci nakon stupanja na snagu) osigurava dovoljna fleksibilnost.
            
            
               Kad je riječ o nekim ciljevima u okviru postupka procjene primjerenosti, Komisija je uvela određene izmjene kako bi se omogućilo potrebno razlikovanje između investicijskih ciljeva s jedne strane i preferencija u pogledu održivosti s druge strane. To je važno razlikovati kako bi se izbjegla zavaravajuća prodaja. Čimbenici održivosti ne bi trebali imati prednost pred osobnim investicijskim ciljem klijenta. Stoga bi pitanje preferencija u pogledu održivosti trebalo rješavati samo u okviru postupka procjene primjerenosti tek nakon što se utvrdi investicijski cilj klijenta. Cilj je pravila o preferencijama u pogledu održivosti povećati informiranost klijenata ili potencijalnih klijenata o dostupnosti financijskih instrumenata koji teže održivosti. S obzirom na pravila o preferencijama u pogledu održivosti, neće biti potrebno prilagođavati financijske instrumente s različitim razinama ambicije u pogledu održivosti. Ti će financijski instrumenti imati koristi od režima preferencija u pogledu održivosti ili će i dalje biti preporučljivi, ali ne i kao financijski instrumenti koji ispunjavaju preferencije klijenta ili potencijalnog klijenta u pogledu održivosti, kako je definirano u ovoj Uredbi. U operativnom smislu, obilježja održivosti financijskih instrumenata trebala bi biti predstavljena na transparentan način koji investicijskim društvima omogućuje da stupe u dijalog s klijentima ili potencijalnim klijentima kako bi dovoljno detaljno razumjela pojedinačne preferencije klijenata u pogledu održivosti. Kako bi se izbjegla naplata nepotrebnih pristojbi, za postojeće klijente za koje je već provedena procjena primjerenosti, investicijska društva trebala bi imati mogućnost utvrđivanja pojedinačnih preferencija klijenta u pogledu održivosti pri sljedećem redovitom ažuriranju postojeće procjene primjerenosti
            
            
               Pravilima o preferencijama u pogledu održivosti jača se upotreba taksonomije EU-a za održive djelatnosti, tj. gospodarske djelatnosti koje se smatraju okolišno održivima u skladu s člankom 3. Uredbe o taksonomiji, te provedba održivih ulaganja, kako je definirano u članku 2. stavku 17. SFDR-a, te uključuju i ulaganja u prethodno navedene gospodarske djelatnosti koje se smatraju okolišno održivima. Pravilima se potiče i preporuka financijskih instrumenata kojima se uzimaju u obzir i smanjuju znatne negativne eksternalije uzrokovane tim ulaganjima, tj. glavni negativni učinci.  
            
         
         
            
               Komisija je od ESMA-e zatražila da izda tehnički savjet o mogućim izmjenama delegiranih akata koje treba donijeti u skladu s Direktivom MiFID II u pogledu uključivanja rizika održivosti i čimbenika održivosti u područja organizacijskih zahtjeva, uvjeta poslovanja, upravljanja rizicima i ocjene ciljnog tržišta.
            
            
               ESMA je 30. travnja 2019. objavila „Završno izvješće o uključivanju rizika i čimbenika održivosti u Direktivu MiFID II”. U savjetu su uzeta u obzir mišljenja dionika izražena tijekom javnog savjetovanja provedenog od 19. prosinca 2018. do 19. veljače 2019. Savjet uključuje analizu troškova i koristi. Osim toga, ESMA je 4. veljače 2019. održala otvoreno javno saslušanje kako bi prikupila dodatne povratne informacije. Provedeno je savjetovanje i s ESMA-inom Interesnom skupinom za vrijednosne papire i tržišta kapitala.
            
            
               U skladu s načelima bolje regulative, ovaj nacrt prijedloga objavljen je radi provedbe drugog savjetovanja od 8. lipnja 2020. do 6. srpnja 2020. Nakon što su razmotrene povratne informacije uzete u obzir, u tekst su unesene dodatne izmjene. 
            
            
               U tom se izvješću razmatra uključivanje rizika održivosti i čimbenika održivosti u organizacijske zahtjeve te strukture investicijskih društava za nadgledanje proizvoda i upravljanje njima. Preporuke o organizacijskim zahtjevima koje je ESMA pripremila i za koje je provela javno savjetovanje uključene su u ovu Delegiranu uredbu.
            
            
               3.PRAVNI ELEMENTI DELEGIRANOG AKTA
            
            
               Pravna osnova ove Uredbe utvrđena je u članku 16. stavku 12., članku 24. stavku 13. i članku 25. stavku 8. Direktive 2014/65/EU.
            
            
               Ovom Uredbom obuhvaćene su sljedeće izmjene Uredbe (EU) 2017/565:
            
            
               Svrha je članka 1. pojasniti da bi investicijska društva koja pružaju usluge financijskog savjetovanja i upravljanja portfeljem trebala provoditi obveznu procjenu preferencija svojih klijenata ili potencijalnih klijenata u pogledu održivosti. Investicijska društva trebala bi te preferencije u pogledu održivosti uzimati u obzir u postupku odabira financijskih instrumenata koje preporučuju tim klijentima. Tri kategorije financijskih instrumenata trebale bi biti sastavni dio preferencija u pogledu održivosti, i to financijski instrumenti kojima se ostvaruje minimalni udio održivih ulaganja u gospodarske djelatnosti koje se smatraju okolišno održivima u skladu s člankom 3. Uredbe o taksonomiji ili financijski instrumenti kojima se ostvaruje minimalni udio održivih ulaganja, kako je definirano u članku 2. točki 17. SFDR-a, ako minimalni udio određuje klijent ili potencijalni klijent. Treća kategorija financijskih instrumenata prihvatljivih za pojedinačne preferencije u pogledu održivosti financijski su instrumenti kojima se uzimaju u obzir glavni štetni učinci na čimbenike održivosti, pri čemu elemente koji to dokazuju određuje klijent ili potencijalni klijent.
            
            
               Budući da se opseg proizvoda iz MiFID-a II razlikuje od opsega proizvoda iz SFDR-a i Uredbe o taksonomiji, preferencije u pogledu održivosti nisu ograničene na financijske proizvode u smislu SFDR-a i Uredbe o taksonomiji, već se temelje na konceptima povezanima s održivosti iz tih uredbi. Time se investicijskim društvima omogućuje da preporučuju ne samo investicijske fondove, već i druge relevantne financijske instrumente.
            
            
               Na primjer, „financijski instrumenti koji ostvaruju minimalni udio održivih ulaganja” uvijek će uključivati financijske proizvode iz članka 9. SFDR-a i financijske proizvode iz članka 8. SFDR-a, pod uvjetom da se takvim financijskim proizvodima barem u određenoj mjeri provode održiva ulaganja. Taj minimalni raspon određuju klijenti ili potencijalni klijenti te se stoga pravilima o preferencijama u pogledu održivosti u potpunosti uzimaju u obzir njihove ambicije u pogledu održivosti. Drugi primjeri uključuju financijske instrumente s okolišnim ili socijalnim obilježjima koji se, među ostalim, temelje na strategiji isključivanja i koji bi mogli biti obuhvaćeni preferencijama u pogledu održivosti ako se njima barem u određenoj mjeri provode održiva ulaganja ili se dokaže da se glavni štetni učinci uzimaju u obzir i rješavaju ili ublažavaju, u skladu s minimalnim udjelima ulaganja ili elementima kojima se dokazuje da su uzeti u obzir glavni štetni učinci na čimbenike održivosti, kako je utvrdio klijent ili potencijalni klijent. To znači i da financijski instrumenti kojima se promiču okolišna ili socijalna obilježja bez udjela održivih ulaganja ili bez udjela ulaganja u djelatnosti koje su u skladu s taksonomijom ili u kojima se ne uzimaju u obzir glavni štetni učinci neće ispunjavati uvjete za preporuku klijentima ili potencijalnim klijentima na temelju njihovih pojedinačnih preferencija u pogledu održivosti. Međutim, takvi se financijski instrumenti i dalje mogu preporučiti u okviru provjere primjerenosti, ali ne kao financijski instrumenti koji ispunjavaju pojedinačne preferencije u pogledu održivosti. 
            
            
               Osim toga se propisuje da su investicijska društva obvezna sastaviti izvješće za klijenta u kojem se objašnjava zašto je preporuka u skladu s njegovim investicijskim ciljevima, profilom rizičnosti, sposobnosti da podnese gubitke i preferencijama u pogledu održivosti (ex post objava informacija).
            
            
               Osim toga, u članku 1. propisuje se da investicijska društva pri ispunjavanju organizacijskih zahtjeva i integracije rizika održivosti u svoje politike upravljanja rizikom uzmu u obzir rizike održivosti, bilo u kvalitativnom ili kvantitativnom smislu. 
            
            
               Naposljetku, u članku 2. utvrđuje se datum početka primjene ove Uredbe, uključujući prijelazno razdoblje od 12 mjeseci. 
            
            
               DELEGIRANA UREDBA KOMISIJE (EU) …/...
            
            
               оd 21.4.2021.
            
            
               o izmjeni Delegirane uredbe (EU) 2017/565 u pogledu uključivanja čimbenika i rizika održivosti te preferencija u pogledu održivosti u određene organizacijske zahtjeve i uvjete poslovanja investicijskih društava
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Direktivu 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU
                  12
               , a posebno njezin članak 16. stavak 12., članak 24. stavak 13. i članak 25. stavak 8.,
            
         
         
            
               budući da:
            
            
               (1)Prelazak na niskougljično, održivije i resursno učinkovito kružno gospodarstvo u skladu s ciljevima održivog razvoja ključan je za osiguravanje dugoročne konkurentnosti gospodarstva Unije. Unija je 2016. sklopila Pariški sporazum
                  13
               . Člankom 2. stavkom 1. točkom (c) Pariškog sporazuma utvrđuje se cilj jačanja odgovora na klimatske promjene, među ostalim usklađivanjem financijskih tokova s nastojanjima usmjerenima na niske emisije stakleničkih plinova i razvoj otporan na klimatske promjene.
            
            
               (2)Prepoznajući taj izazov, Komisija je u prosincu 2019. predstavila europski zeleni plan
                  14
               . Europski zeleni plan je nova strategija rasta čiji je cilj preobraziti Uniju u pravedno i prosperitetno društvo s modernim, resursno učinkovitim i konkurentnim gospodarstvom u kojem od 2050. neće biti neto emisija stakleničkih plinova i u kojem gospodarski rast nije povezan s upotrebom resursa. Za ostvarenje tog cilja ulagačima je potrebno slati jasne signale o njihovim ulaganjima da bi imovina bila iskoristiva, a financiranje održivo.
            
            
               (3)Komisija je u ožujku 2018. objavila Akcijski plan o financiranju održivog rasta
                  15
                u kojem se utvrđuje ambiciozna i sveobuhvatna strategija održivog financiranja. Jedan od ciljeva utvrđenih u Akcijskom planu jest preusmjeravanje tokova kapitala u održiva ulaganja radi postizanja održivog i uključivog rasta. Procjena učinka, objavljenja u svibnju 2018.
                  16
               , na kojoj su se temeljile naknadne zakonodavne inicijative, pokazala je da je potrebno objasniti da bi investicijska društva trebala voditi računa o čimbenicima održivosti u okviru svojih dužnosti prema klijentima i potencijalnim klijentima. Stoga bi investicijska društva trebala redovito uzimati u obzir ne samo sve relevantne financijske rizike, već i sve relevantne rizike održivosti iz Uredbe (EU) 2019/2088 Europskog parlamenta i Vijeća
                  17
                koji bi svojim nastankom mogli stvarno ili potencijalno bitno negativno utjecati na vrijednost ulaganja. U Delegiranoj uredbi Komisije (EU) 2017/565 ne upućuje se izričito na rizike održivosti. Zbog toga te radi pravilne i dosljedne primjene unutarnjih postupaka i organizacijskih aranžmana, potrebno je pojasniti da bi se u postupcima, sustavima i unutarnjima kontrolama investicijskih društava trebali uzimati u obzir rizici održivosti te da su za analizu tih rizika potrebni tehnički kapaciteti i znanje.
            
            
               (4)Kako bi se održao visok standard zaštite ulagatelja, investicijska društva trebala bi pri utvrđivanju vrsta sukoba interesa čije postojanje može naštetiti interesima klijenta ili potencijalnog klijenta uključiti one vrste sukoba interesa koji proizlaze iz integracije klijentovih preferencija u pogledu održivosti. Za postojeće klijente, za koje je već provedena procjena primjerenosti, investicijska društva trebala bi imati mogućnost identificirati klijentove pojedinačne preferencije u pogledu održivosti pri sljedećem redovitom ažuriranju postojeće procjene primjerenosti.
            
            
               (5)Investicijska društva koja pružaju usluge investicijskog savjetovanja i upravljanja portfeljem trebala bi moći svojim klijentima i potencijalnim klijentima preporučiti primjerene instrumente te stoga i postavljati pitanja kako bi se utvrdile pojedinačne preferencije klijenta u pogledu održivosti. U skladu s obvezom investicijskog društva da postupa u najboljem interesu svojih klijenata, preporuke klijentima i potencijalnim klijentima trebale bi odražavati i financijske ciljeve i sve iskazane preferencije tih klijenata u pogledu održivosti. Stoga je potrebno pojasniti da bi investicijska društva trebala uspostaviti odgovarajuće mehanizme kako bi osigurala da uključivanje čimbenika održivosti u savjetodavni postupak i upravljanje portfeljem ne dovodi do zavaravajućih prodajnih praksi ili do toga da se lažno prikazuje da su financijski instrumenti i strategije u skladu s preferencijama u pogledu održivosti kada to nije tako. Kako bi se izbjegle takve prakse ili lažna prikazivanja, investicijska društva koja pružaju usluge investicijskog savjetovanja trebala bi prvo procijeniti investicijske ciljeve, razdoblje ulaganja i pojedinačne okolnosti klijenta ili potencijalnog klijenta, a zatim od njih zatražiti njihove potencijalne preferencije u pogledu održivosti.
            
            
               (6)Dosad su razvijeni financijski instrumenti različitih razina ambicioznosti u pogledu održivosti. Kako bi se klijentima ili potencijalnim klijentima omogućilo da shvate te različite razine održivosti i donesu informiranu odluku o ulaganju u pogledu održivosti, investicijska društva koja pružaju savjete o ulaganju i usluge upravljanja portfeljem trebala bi objasniti razliku između financijskih instrumenata koji su, djelomično ili u potpunosti, namijenjeni ostvarivanju ciljeva održivih ulaganja u gospodarske djelatnosti koje ispunjavanju uvjete za okolišnu održivost u skladu s Uredbom (EU) 2020/852 Europskog parlamenta i Vijeća
                  18
               , održivih ulaganja kako su definirana u članku 2. stavku 17. Uredbe (EU) 2019/2088, i financijskih instrumenata koji uzimaju u obzir štetne učinke na čimbenike održivosti koji bi mogli ispunjavati uvjete za preporuke koje odgovaraju pojedinačnim preferencijama klijenata u pogledu održivosti, s jedne strane, i drugih financijskih instrumenata bez tih specifičnih obilježja koji ne bi trebali ispunjavati uvjete za preporuke klijentima ili potencijalnim klijentima koji imaju pojedinačne preferencije u pogledu održivosti.
            
            
               (7)Potrebno je ukloniti bojazni u vezi s „manipulativnim zelenim marketingom”, odnosno, konkretno, prakse stjecanja nepoštene konkurentske prednosti tako što će se financijski instrument preporučiti kao ekološki prihvatljiv ili održiv, dok on zapravo ne ispunjava osnovne standarde zaštite okoliša ili druge standarde povezane s održivošću. Kako bi se spriječila zavaravajuća prodaja i manipulativni zeleni marketing, investicijska društva ne bi trebala preporučivati ili trgovati financijskim instrumentima radi ispunjavanja pojedinačnih preferencija u pogledu održivosti ako ti financijski instrumenti ne ispunjavaju te preferencije. Investicijska društva trebala bi svojim klijentima ili potencijalnim klijentima objasniti svoje razloge i voditi evidenciju o tim razlozima.
            
            
               (8)Potrebno je pojasniti da investicijska društva i dalje mogu preporučivati financijske instrumente koji ne ispunjavaju uvjete za pojedinačne preferencije u pogledu održivosti, ali ne tako da ispunjavaju pojedinačne preferencije u pogledu održivosti. Kako bi se omogućile daljnje preporuke klijentima ili potencijalnim klijentima, za financijske instrumente koji ne ispunjavaju klijentove preferencije u pogledu održivosti klijent bi trebao imati mogućnost prilagoditi informacije o svojim preferencijama u pogledu održivosti. Kako bi se spriječila zavaravajuća prodaja i manipulativni zeleni marketing, investicijska društva trebala bi voditi evidenciju o odluci klijenta i objašnjenju klijenta kojim se potkrepljuje prilagodba.
            
            
               (9)Delegiranu uredbu (EU) 2017/565 trebalo bi stoga na odgovarajući način izmijeniti.
            
            
               (10)Nadležnim tijelima i investicijskim društvima trebalo bi dati dovoljno vremena za prilagodbu novim zahtjevima sadržanima u ovoj Uredbi. Stoga bi njezinu primjenu trebalo odgoditi,
            
            
               DONIJELA JE OVU UREDBU:
            
            
               Članak 1.
            
            
               Izmjene Delegirane uredbe (EU) 2017/565
            
            
               Delegirana uredba (EU) 2017/565 mijenja se kako slijedi:
            
            
               (1)u članku 2. dodaju se sljedeće točke 7., 8. i 9.:
            
            
               „(7)
                     ‚preferencije u pogledu održivosti’ predstavljaju odluku klijenta ili potencijalnog klijenta o tome hoće li, i u kojem rasponu, uključiti bilo koji od sljedećih financijskih instrumenata u svoju investiciju:
            
            
               (a)financijski instrument za koji klijent ili potencijalni klijent utvrdi da se minimalni udio ulaže u okolišno održiva ulaganja kako su definirana u članku 2. stavku 1. Uredbe (EU) 2020/852 Europskog parlamenta i Vijeća*;
            
            
               (b)financijski instrument za koji klijent ili potencijalni klijent utvrdi da se minimalni udio ulaže u održiva ulaganja kako je definirano u članku 2. stavku 17. Uredbe (EU) 2019/2088 Europskog parlamenta i Vijeća**;
            
            
               (c)financijski instrument koji uzima u obzir glavne štetne učinke na čimbenike održivosti pri čemu kvalitativne ili kvantitativne elemente koji to dokazuju određuje klijent ili potencijalni klijent;
            
         
         
            
               8.
                     ‚čimbenici održivosti’ znači čimbenici održivosti kako su definirani u članku 2. točki 24. Uredbe (EU) 2019/2088;
            
            
               9.
                     ‚rizici održivosti’ znači rizici održivosti kako su definirani u članku 2. točki 22. Uredbe (EU) 2019/2088.
            
            
               ______________________________________________________________
            
            
               *Uredba (EU) 2020/852 Europskog parlamenta i Vijeća od 18. lipnja 2020. o uspostavi okvira za olakšavanje održivih ulaganja i izmjeni Uredbe (EU) 2019/2088 (SL L 198, 22.6.2020., str. 13).
            
            
               **Uredba (EU) 2019/2088 Europskog Parlamenta i Vijeća od 27. studenoga 2019. o objavama povezanim s održivosti u sektoru financijskih usluga (SL L 317, 9.12.2019., str. 1.).”;
            
            
               (2)u članku 21. stavak 1. mijenja se kako slijedi:
            
            
               (a)drugi podstavak zamjenjuje se sljedećim:
            
            
               „Pri ispunjavanju zahtjeva iz ovog stavka investicijska društva uzimaju u obzir rizike održivosti.”;
            
            
               (b)dodaje se sljedeći podstavak:
            
            
               „Pri ispunjavanju zahtjeva iz ovog stavka investicijska društva uzimaju u obzir prirodu, opseg i složenost poslovanja društva te prirodu i raspon investicijskih usluga i aktivnosti koje se obavljaju tijekom poslovanja.”;
            
            
               (3)u članku 23. stavku 1. točka (a) zamjenjuje se sljedećim:
            
            
               „(a)
                     uspostavljaju, provode i održavaju primjerene politike i postupke upravljanja rizikom kojima se utvrđuju rizici koji se odnose na aktivnosti, procese i sustave društva i, prema potrebi, određuju prihvatljivu razinu rizika za društvo. Pritom investicijska društva uzimaju u obzir rizike održivosti;”;
            
            
               (4)članak 33. zamjenjuje se sljedećim:
            
            
               „Članak 33. 
               Sukobi interesa koji su potencijalno štetni za klijenta
            
            
               (članak 16. stavak 3. i članak 23. Direktive 2014/65/EU)
            
            
               U svrhu utvrđivanja vrsta sukoba interesa koji nastaju tijekom pružanja investicijskih i pomoćnih usluga ili njihove kombinacije, a čije postojanje može naštetiti interesima klijenta, uključujući njegove preferencije u pogledu održivosti, investicijska društva kao minimalne kriterije uzimaju u obzir nalazi li se investicijsko društvo ili relevantna osoba ili osoba koja je izravno ili neizravno putem kontrole povezana s društvom u bilo kojoj od sljedećih situacija, bilo kao rezultat pružanja investicijskih ili pomoćnih usluga odnosno provedbe investicijskih aktivnosti ili zbog drugih razloga:
            
            
               (a)vjerojatno je da će društvo ili ta osoba ostvariti financijsku dobit ili izbjeći financijski gubitak na štetu klijenta;
            
            
               (b)društvo ili ta osoba ima interes od ishoda usluge pružene klijentu ili transakcije izvršene za račun klijenta, koji je različit od interesa klijenta;
            
            
               (c)društvo ili ta osoba ima financijski ili drugi motiv da interes nekog drugog klijenta ili grupe klijenata stavi ispred interesa klijenta;
            
            
               (d)društvo ili ta osoba obavljaju istu djelatnost kao klijent;
            
         
         
            
               (e)društvo ili ta osoba od osobe koja nije klijent primaju ili će primiti dodatan poticaj u vezi s uslugom pruženom klijentu, u obliku novčanih ili nenovčanih koristi ili usluga.”;
            
            
               (5)u članku 52. stavak 3. zamjenjuje se sljedećim:
            
            
               „3.
                     Investicijska društva dostavljaju opis:
            
            
               (a)vrsta razmatranih financijskih instrumenata;
            
            
               (b)raspona financijskih instrumenata i pružatelja analiziranih za svaku vrstu instrumenta prema području primjene usluge;
            
            
               (c)prema potrebi, čimbenika održivosti uzetih u obzir u postupku odabira financijskih instrumenata; 
            
            
               (d)pri pružanju neovisnog savjetovanja, kako pružena usluga ispunjava uvjete za pružanje investicijskih savjeta na neovisnoj osnovi, i čimbenika koji su uzeti u obzir u postupku odabira koji investicijsko društvo upotrebljava za preporuku financijskih instrumenata, uključujući rizike, troškove i složenost financijskih instrumenata.”;
            
            
               (6)članak 54. mijenja se kako slijedi:
            
            
               (a)u stavku 2. točka (a) zamjenjuje se sljedećim:
            
            
               „(a)
                     ispunjava investicijske ciljeve navedenog klijenta, uključujući prihvatljivi rizik za klijenta i sve preferencije u pogledu održivosti;”;
            
            
               (b)stavak 5. zamjenjuje se sljedećim:
            
            
               „5.
                     Informacije o investicijskim ciljevima klijenta ili potencijalnog klijenta uključuju, prema potrebi, informacije o razdoblju tijekom kojeg klijent želi zadržati ulaganje, njegovoj spremnosti na preuzimanje rizika, prihvatljivom riziku za klijenta, svrsi ulaganja te usto preferencijama u pogledu održivosti.”;
            
            
               (c)stavak 9. zamjenjuje se sljedećim:
            
            
               „9.
                     Investicijska društva uspostavila su i mogu dokazati da su uspostavila primjerene politike i postupke koji im omogućuju da razumiju prirodu i svojstva, uključujući troškove i rizike investicijskih usluga i financijskih instrumenata koje odabiru za svoje klijente, uključujući čimbenike održivosti, te da procijene, uzimajući u obzir trošak i složenost, odgovaraju li istovjetne investicijske usluge ili financijski instrumenti profilu klijenta.”;
            
            
               (d)stavak 10. zamjenjuje se sljedećim: 
            
            
               „10.
                     Pri pružanju investicijske usluge investicijskog savjetovanja ili upravljanja portfeljem, investicijsko društvo ne preporučuje i ne odlučuje se na trgovanje ako ni jedna usluga ili instrument nisu primjereni klijentu.
            
            
               Investicijsko društvo ne preporučuje financijske instrumente niti trguje takvim instrumentima kao da ispunjavaju preferencije klijenta ili potencijalnog klijenta u pogledu održivosti ako ti financijski instrumenti ne ispunjavaju te preferencije. Investicijsko društvo objašnjava klijentu ili potencijalnim klijentima razloge zbog kojih to ne čini i vodi evidenciju o tim razlozima.
            
            
               Ako nijedan financijski instrument ne ispunjava preferencije klijenta ili potencijalnog klijenta u pogledu održivosti, a klijent odluči prilagoditi svoje preferencije u pogledu održivosti, investicijsko društvo vodi evidenciju o odluci klijenta, uključujući razloge za tu odluku.”;
            
            
               (e)u stavku 12. prvi podstavak zamjenjuje se sljedećim:
            
            
               „12.
                     Pri pružanju usluga investicijskog savjetovanja investicijska društva malom ulagatelju dostavljaju izvješće u kojem se sažeto navode pruženi savjeti i objašnjava zašto je preporuka primjerena malom ulagatelju, uključujući način na koji je preporuka usklađena s investicijskim ciljevima klijenta, njegovim osobnim okolnostima s obzirom na zatraženo trajanje ulaganja, njegovim znanjem i iskustvom, njegovim stavom prema riziku, njegovom sposobnosti da podnese gubitke i njegovim preferencijama u pogledu održivosti.”;
            
         
         
            
               (f)U stavku 13.a dodaje se novi podstavak: 
            
            
               „Zahtjevima za ispunjavanje preferencija klijenata ili potencijalnih klijenata u pogledu održivosti, prema potrebi, ne mijenjaju se uvjeti utvrđeni u prvom podstavku.”.
            
            
               Članak 2.
            
            
               Stupanje na snagu i primjena
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Primjenjuje se od [Ured za publikacije: unijeti datum – 12 mjeseci nakon objave u Službenom listu Europske unije].
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 21.4.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        Komunikacija Komisije Europskom parlamentu, Europskom vijeću, Vijeću, Europskom gospodarskom i socijalnom odboru i Odboru regija: Europski zeleni plan (COM(2019) 640 final).
               
               
                  
                     (2)
                  
                        Komunikacija Komisije Europskom parlamentu, Europskom vijeću, Vijeću, Europskoj središnjoj banci, Europskom gospodarskom i socijalnom odboru i Odboru regija: Akcijski plan o financiranju održivog rasta (COM(2018) 097 final).
               
               
                  
                     (3)
                  
                        Delegirana uredba Komisije (EU) 2017/565 od 25. travnja 2016. o dopuni Direktive 2014/65/EU Europskog parlamenta i Vijeća u vezi s organizacijskim zahtjevima i uvjetima poslovanja investicijskih društava te izrazima definiranima za potrebe te Direktive (SL L 87, 31.3.2017., str. 1.).
               
               
                  
                     (4)
                  
                        Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (SL L 173, 12.6.2014., str. 349.).
               
               
                  
                     (5)
                  
                        Uredba (EU) 2019/2088 Europskog parlamenta i Vijeća od 27. studenoga 2019. o objavama povezanim s održivosti u sektoru financijskih usluga (SL L 317, 9.12.2019., str. 1.).
               
               
                  
                     (6)
                  
                        Uredba (EU) 2020/852 Europskog parlamenta i Vijeća od 18. lipnja 2020. o uspostavi okvira za olakšavanje održivih ulaganja i o izmjeni Uredbe (EU) 2019/2088 (SL L 198, 22.6.2020., str. 13.).
               
               
                  
                     (7)
                  
                        Uredba Europskog parlamenta i Vijeća (EU) 2020/852 od 18. lipnja 2020. o uspostavi okvira za olakšavanje održivih ulaganja (SL L 198, 22.6.2020., str. 13.).
               
               
                  
                     (8)
                  
                        Završno izvješće o uključivanju rizika i čimbenika održivosti u Direktivu MiFID II (ESMA35-43-1737).
               
               
                  
                     (9)
                  
                        Delegirana direktiva Komisije (EU) 2017/593 od 7. travnja 2016. o dopuni Direktive 2014/65/EU Europskog parlamenta i Vijeća u vezi sa zaštitom financijskih instrumenata i novčanih sredstava koja pripadaju klijentima, obvezama upravljanja proizvodima i pravilima koja se primjenjuju na davanje ili primanje naknada, provizija ili novčanih ili nenovčanih koristi (SL L 87, 31.3.2017., str. 500.).
               
               
                  
                     (10)
                  
                        Uredba (EU) 2019/2089 Europskog parlamenta i Vijeća od 27. studenoga 2019. o izmjeni Uredbe (EU) 2016/1011 u pogledu referentnih vrijednosti EU-a za klimatsku tranziciju i referentnih vrijednosti EU-a usklađenih s Pariškim sporazumom te objavama u vezi s održivošću za referentne vrijednosti (SL L 317, 9.12.2019., str. 17.).
               
               
                  
                     (11)
                  
                        Zaprimljene povratne informacije objavljene su na: 
                  https://ec.europa.eu/info/law/better-regulation/initiatives/ares-2018-2681500/feedback_en
                   
               
               
                  
                     (12)
                  
                        SL L 173, 12.6.2014., str. 349.
               
               
                  
                     (13)
                  
                        Odluka Vijeća (EU) 2016/1841 od 5. listopada 2016. o sklapanju, u ime Europske unije, Pariškog sporazuma donesenoga u sklopu Okvirne konvencije Ujedinjenih naroda o klimatskim promjenama (SL L 282, 19.10.2016., str. 1.).
               
               
                  
                     (14)
                  
                        COM(2019) 640 final.
               
               
                  
                     (15)
                  
                        COM(2018) 97 final.
               
               
                  
                     (16)
                  
                        SWD(2018) 264 final.
               
               
                  
                     (17)
                  
                        Uredba (EU) 2019/2088 Europskog parlamenta i Vijeća od 27. studenoga 2019. o objavama povezanim s održivosti u sektoru financijskih usluga (SL L 317, 9.12.2019., str. 1.).
               
               
                  
                     (18)
                  
                        Uredba (EU) 2020/852 Europskog parlamenta i Vijeća od 18. lipnja 2020. o uspostavi okvira za olakšavanje održivih ulaganja i o izmjeni Uredbe (EU) 2019/2088 (SL L 198, 22.6.2020., str. 13.).